 

**בבית הדין הצבאי המחוזי**

**מחוז שיפוט עורף**

**בפני השופט: סא"ל סיגל טורג'מן חזן – אב"ד**

**סרן מאי ניסן – שופטת**

**סרן יעקב רחימי - שופט**

**בעניין: התובע הצבאי (ע"י ב"כ, סרן עמית שרמן)**

**נגד**

**הנאשם: X/XXX טוראי מ' ר' (ע"י ב"כ, סרן נתאל אזולאי)**

**הכרעת - דין**

על פי הודאתו, מורשע הנאשם בעבירה של הוצאת רכוש מרשות הצבא, לפי סעיף 77(א)(1) לחוק השיפוט הצבאי, התשט"ו – 1955, בהתאם לכתב האישום המתוקן ולפרטים הנוספים.

* ניתנה היום, כ"ד באדר א' התשפ"ד, 04.03.2024, והודעה בפומבי ובמעמד הצדדים.

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**גזר - דין**

הנאשם הורשע על פי הודאתו בכתב האישום המתוקן בעבירה של הוצאת רכוש מרשות הצבא, בגין כך שהחזיק ברשותו מחסניות לנשק מלאות בכדורי רובה בקוטר 5.56 מ"מ, אותן נטל מאפודו של חברו ליחידה, מחסניות נוספות מלאות בכדורים ורימוני מטול גז, אותם נטל שלא כדין והחזיקם בתוך חולצה, אותה הטמין בתיקו האישי. באותה עת אף החזיק ברשותו מחסניות מלאות בכדורים באפודו ובנשקו האישי בחדרו ביחידה.

הנאשם התגייס לצה"ל בחודש דצמבר 2022 ומשרת כלוחם חילוץ והצלה בגדוד XXX. החקירה נפתחה בעקבות דיווח מפקדיו והחל מיום 15.01.2024 הוא שוהה במעצר.

רבות נכתב על חומרתה של העבירה של הוצאת נשק מרשות הצבא ובכלל זאת הוצאת רכוש שהוא נשק, בכל הנוגע לסיכון שעלול להיווצר לציבור כתוצאה משימוש בלתי מורשה בנשק זה. בפרט, כאשר כחצי שנה קודם לכן נתן הנאשם את הדין בגין אירוע דומה שבו יוחסו לו הוצאת מחסניות וכדורים עת נתפס בתחנת רכבת.

אלא, שבמקרה שלפנינו הוסכם על הצדדים, שעל אף שהאמל"ח נמצא במקום שלא אמור היה להיות, הרי שהמניע למעשי הנאשם נגע לרצונו להשלים ציוד והנשק לא הוצא מתוככי היחידה הצבאית. נוכח האמור ובהתחשב בטענות ראייתיות, הקשורות לחיפוש בלתי חוקי ולהימנעות מהחרמת הראיות, שהובילו לפגיעה בזכויות הנאשם, בנטילת האחריות של הנאשם כבר בהזדמנות הראשונה שחסכה בזמן שיפוטי ובהתחשב בנסיבות האישיות, הגיעו הצדדים להסדר מקל, הכולל הארכה בלבד של עונש המאסר המותנה שהוטל על הנאשם במסגרת התיק הקודם לצד הורדה בדרגה.

מצאנו את הסכמת הצדדים מקלה ביותר והתלבטנו אם אין מקום להתערב בה, מאחר שאין בה ענישה ממשית בגין הסתבכותו הנוספת של הנאשם תוך פרק זמן קצר של כחצי שנה בעבירה דומה, בשים לב לכך שמדובר בלוחם שהזיקה שלו לאמל"ח גבוהה. מעבר לסכנה בגישה כאמור, פגע הנאשם גם באמון השורר בין חיילים ביחידה, בפרט כאשר מדובר בתקופת לחימה.

למרות זאת, הבאנו בחשבון שטענות ראייתיות, אותן הגדירו הצדדים כמשמעותיות, עמדו בבסיס ההסכמה על תיקון כתב האישום ועל ההסכמה על ענישה מקלה. לצד זאת, הבאנו בחשבון את שירותו של הנאשם כלוחם ואת תקופת המעצר מזה כחמישים ימים. נוכח האמור, נאמנים לכלל כי הסדרים יש לקיים, כל עוד אין בהם חריגה משמעותית מרמות הענישה, החלטנו לבסוף לאשר את הסדר הטיעון.

על הנאשם נגזרים, אפוא, העונשים הבאים:

1. **הארכה של עונש המאסר המותנה בן שלושה (3) חודשים, אשר הוטל על הנאשם בתיק עורף (מחוזי) 19/23 למשך שנתיים (2) נוספות החל מהיום, לבל יעבור עבירה בה הורשע או כל עבירה בעלת יסוד של הוצאת רכוש מרשות הצבא.**
2. **הורדה לדרגת טוראי**.
3. **זכות ערעור כחוק.**
4. ניתן היום, כ"ד באדר א' התשפ"ד, 04.03.2024, והודע בפומבי ובמעמד הצדדים.

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**נערך על ידי: נ.פ.**

**בתאריך: 8.04.24**

**חתימת המגיה: סרן נועם בזיזה**